A Bizottság határozata
(2001. február 15.)
a tagállamok által az emberi fogyasztásra szánt tej és tejalapú termékek behozatala tekintetében engedélyezett harmadik országbeli létesítmények ideiglenes jegyzékének összeállításáról szóló 97/252/EK határozat módosításáról
(az értesítés a C(2001) 378. számú dokumentummal történt)
(EGT vonatkozású szöveg)
(2001/177/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 98/603/EK tanácsi határozattal [1] módosított, a tagállamok által egyes állati eredetű termékek, halászati termékek vagy élő kéthéjú kagylók közösségi tagállamba történő behozatala tekintetében engedélyezett harmadik országbeli létesítmények átmeneti időszakra vonatkozó, ideiglenes jegyzéke összeállításának feltételeiről szóló, 1995. június 22-i 95/408/EK tanácsi határozatra [2] és különösen annak 5. cikkére,
mivel:
(1) A legutóbb a 96/584/EK határozattal [3] módosított 95/340/EK bizottsági határozat [4] összeállítja azon tagsággal nem rendelkező országok jegyzékét, amelyekből a tagállamok engedélyezik a tej és tejalapú termékek behozatalát.
(2) Az emberi fogyasztásra szánt tej és tejalapú termékek e jegyzékben szereplő országokból való behozatalára vonatkozó egészségügyi és állat-egészségügyi feltételeket és tanúsítási követelményeket a 95/342/EK [5], valamint a legutóbb a 97/115/EK határozattal [6] módosított 95/343/EK [7] bizottsági rendelet állapítja meg.
(3) Egyes tagsággal nem rendelkező országok megküldték a Bizottságnak azon létesítmények jegyzékét, amelyek teljes mértékben kielégítik a megfelelő közösségi egészségügyi követelményeket, továbbá biztosítják, hogy amennyiben valamely létesítmény nem felel meg e követelményeknek, úgy annak az Európai Közösségbe irányuló exportját felfüggesztik.
(4) A Bizottság a 96/23/EK irányelvnek [8] megfelelően egyes tagsággal nem rendelkező országokból megkapta az ehhez kapcsolódó, emberi fogyasztásra szánt tejre és tejalapú termékekre vonatkozó szermaradvány ellenőrzési tervet és programot.
(5) A legutóbb az 1999/52/EK határozattal [9] módosított 97/252/EK bizottsági határozat [10] összeállította a tagállamok által az emberi fogyasztásra szánt tej és tejalapú termékek behozatala tekintetében engedélyezett harmadik országbeli létesítmények ideiglenes jegyzékét.
(6) Egyes, tagsággal nem rendelkező országok jelezték a 97/252/EK határozatban szereplő létesítményjegyzékek módosítását, valamint kielégítő biztosítékokat nyújtottak a Bizottságnak arra, hogy e létesítmények megfelelnek a Közösségbe irányuló kivitelre vonatkozó közösségi egészségügyi követelményeknek.
(7) A tagállamokat a 95/408/EK határozat 5. cikkében megállapított eljárás útján tájékoztatták e módosításokról.
(8) Az Élelmiszerügyi és Állat-egészségügyi Hivatal ellenőrzéseket végzett az e jegyzékekben szereplő országok többségében, és reprezentatív mintavétel alapján látogatást tett egyes létesítményekben, hogy meggyőződjön a közösségi követelményeknek való megfelelésről és az illetékes hatóságok által nyújtott biztosítékok érvényességéről.
(9) A 95/408/EK határozat 2. cikkének (4) bekezdése értelmében a tagsággal nem rendelkező országok azon létesítményei, amelyekben a Bizottság még nem hajtott végre helyszíni ellenőrzést, de amelyek kielégítik a 2. cikk (1) bekezdésének minden más feltételét, szerepelhetnek a jegyzékben. Az ilyen létesítményekből származó behozatal tekintetében azonban nem alkalmazható a fizikai ellenőrzés gyakoriságának csökkentése.
(10) A 95/408/EK határozat 5. cikkének (4) bekezdése értelmében a Bizottság rendszeresen fogad el a létesítmények jegyzékének frissítéséhez szükséges határozatokat, és kihirdeti azokat az Európai Közösségek Hivatalos Lapjában.
(11) Az e határozatban előírt intézkedések összhangban vannak az Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 97/252/EK határozat mellékletének helyébe e határozat melléklete lép.
2. cikk
Ennek a határozatnak a tagállamok a címzettjei.
Kelt Brüsszelben, 2001. február 15-én.